POZIV ZA NOMINACIJU DUGOROČNIH I KRATKOROČNIH PROMATRAČA U EU MISIJU PROMATRANJA IZBORA U PALESTINI U 2026.

Europska komisija objavila je poziv za upućivanje dugoročnih i kratkoročnih promatrača u EU misiju promatranja izbora za Palestinsko zakonodavno vijeće, zakazano za 28. studenoga 2026.

Svaka država članica EU pozvana je nominirati najviše dva (2) kandidata za poziciju dugoročnog promatrača (LTO) i do tri (3) kandidata za poziciju kratkoročnog promatrača (STO), od kojih jedan (1) kratkoročni promatrač može biti bez prethodnog iskustva.
 
Više o EU izbornim promatračkim misijama na web stranici:
https://www.eeas.europa.eu/eeas/eu-election-observation-missions-1_en#top

Od kandidata se traži:
· Poznavanje engleskog jezika u govoru i pismu (C1 razina); dužnosnici Europske komisije mogu testirati znanje jezika tijekom telefonskog razgovora tijekom selekcijskog procesa;
· Za LTO promatrača: iskustvo sudjelovanja u najmanje dvije (2) misije promatranja izbora EU (ili drugih međunarodnih organizacija); i/ili iskustvo rada kao član Core Teama; i/ili završen relevantan izborni trening (poželjno: EODS/NEEDS);
· Država članica može predložiti i jednog (1) LTO kandidata bez prethodnog iskustva u dugoročnom promatranju izbora;
· Za STO promatrača: iskustvo sudjelovanja u najmanje jednoj misiji promatranja izbora EU (ili drugih međunarodnih organizacija); i/ili iskustvo u radu kao član Core Teama; i/ili završen relevantan izborni trening (poželjno: EODS/NEEDS); 
· Država članica može predložiti i jednog (1) STO kandidata bez prethodnog iskustva u EU EOM, ali s relevantnim iskustvom;
· Informatička i IT pismenost (Microsoft Office: Word, Excel, Access; Adobe Acrobat, Outlook, Android, internetski preglednici i programi za e-poštu). Iskustvo u radu sa satelitskim telefonima, GPS uređajima, BGAN terminalima te aplikacijama Signal i Microsoft Teams;
· Predanost demokraciji i ljudskim pravima;
· Odlična fizička kondicija i dobro zdravstveno stanje, što omogućuje duge radne sate i potencijalno zahtjevne fizičke uvjete. Kandidati bi se trebali konzultirati s liječnicima u svojim državama. Odabrani kandidati moraju dostaviti liječničku potvrdu u formatu koji je propisala Europska komisija;
· Uvjeti života: promatrači trebaju biti spremni prihvatiti vrlo zahtjevne životne uvjete prilikom raspoređivanja na neka mjesta;
· U slučaju promjene termina EU promatračke misije potrebna je fleksibilnost promatrača;
· Poštivanje EU kodeksa (Code of Conduct) i njegovih etičkih aspekata za promatrače izbora, kao i uputa Europske komisije, članova Core Team-a, te pružatelja usluga (Implementing Partner), napose sigurnosne upute, prilikom raspoređivanja i tijekom trajanja cijele misije;
· U slučaju odabira, potrebno je završavanje online tečaja Security Awareness Training (SAT), koji je obvezan uvjet za upućivanje na teren. Odabrani promatrači će od Implementing Partnera dobiti dodatne informacije o tečaju, a dokaz o završenom SAT tečaju moraju dostaviti okvirno 10 dana prije upućivanja na teren;
· Dolazak u Palestinu zahtijevat će tranzit preko zračne luke Ben Gurion u Tel Avivu. Odluka o ulasku u zemlju domaćina ostaje isključivo u nadležnosti relevantnih vlasti, koje postupaju u skladu s nacionalnim zakonodavstvom, uključujući nedavne izmjene koje se odnose na javne izjave i pripadnost.
Poželjno je: 
· Prethodno iskustvo rada u zemlji i/ili regiji ili u sličnom kontekstu;
· Prethodno civilno iskustvo rada u međunarodnim misijama i na području praćenja stanja ljudskih prava.

Svi ostali detalji o ovoj izbornoj promatračkoj misiji nalaze se u privitku poziva. 

Postupak prijave kandidata:

1. Kandidat najprije treba izraditi svoj profil na web stranici EU – EU Roster:  
https://webgate.ec.europa.eu/eom/roster 
Ukoliko je kandidat već izradio svoj profil, potrebno je svakako ažurirati svoj obrazac (CV). 

2. Kandidat Ministarstvu vanjskih i europskih poslova RH najavljuje svoju kandidaturu na sljedeću e-mail adresu: EUpromatraci@mvep.hr. 
U slučaju zaposlenja u javnom sektoru, potrebna je pisana suglasnost nadređene osobe. 

3. Od pristiglih prijava MVEP vrši odabir kandidata za nominaciju, dok konačan izbor među nominiranim kandidatima vrši Europska komisija. 

4. Odabrani kandidati dužni su po potrebi odazvati se na poziv u MVEP RH na informiranje pred odlazak u izbornu promatračku misiju, a po povratku dostaviti pisano izvješće o obavljenom promatranju ili predstaviti izvješće.  

5. Europska komisija snosi sve troškove promatranja izbora. 


Rok za prijavu za EU promatranje izbora u Palestini je 15. listopada 2026. do 23:59. 
